ชวนลอง “บูดูอบแห้ง” สูตรแปลก รสชาติอร่อย  ชาวยะลา สร้างรายได้
“ของฝากชายแดนใต้” ชาวบ้านสะตงนอก ยะลา รวมกลุ่ม Start Up แปรรูปน้ำบูดู ของกินขึ้นชื่อภาคใต้เป็น “บูดูอบแห้ง” “อร่อยเด็ด สูตรแปลก ถูกใจ” ขาย สร้างรายได้เสริม หลังว่างจากงานประจำ 
“ของฝากชายแดนใต้” กลุ่มบูดูอบแห้ง “อร่อยเด็ด สูตรแปลก ถูกใจ” ผู้ประกอบการรายใหม่ (Start Up) ต.สะเตงนอก อ.เมือง จ.ยะลา ได้นำผลิตภัณฑ์ ไปเปิดบูธวางจำหน่ายในสถานที่การจัดงานต่างๆ ในเขตเมืองยะลา เพื่อให้ประชาชนได้เลือกซื้อ เลือกชิม ความอร่อย ของ บูดูอบแห้งสูตรแปลก พร้อมทั้งแพ็กกิ้ง ข้าวสวย ข้าวเหนียวคู่กับบูดู และผักลวก ผักจิ้ม ดูแล้วน่ารับประทานยิ่ง ช่วยสร้างแรงดึงดูดให้ผู้บริโภคมาเลือกซื้อไปรับประทานอย่างต่อเนื่อง 
นายอาแว เจ๊ะมะ ประธานกลุ่ม/ ผู้ผลิต หรือ "เปาะแว" กล่าวถึงจุดเริ่มต้นในการทำ “บูดูอบแห้ง” ว่า เกิดจากการที่ตนเองได้นำสินค้าเป็นบูดูซึ่งเป็นน้ำไปขาย พกพาลำบาก ก็เลยมาคิดว่า ทำอย่างไรจึงจะพกพาไปขายได้อย่างสะดวก จะให้น้ำบูดูไปเกาะกับอะไร ก็เลยไปซื้อเนื้อปลาแห้งมาใส่กับน้ำบูดู ก็สามารถเกาะได้ รสชาติบูดู ก็มาอยู่ที่เนื้อปลา ทดลองทำ ขายไปเรื่อยๆ พร้อมกับจัดตั้งเป็นกลุ่มบูดูอบแห้ง จนปีกว่า ประชาชนให้การตอบรับดี มีออเดอร์สั่งซื้ออย่างต่อเนื่อง โดยจะผลิต 2 วัน ต่อครั้งๆ ละ 200 กระปุก บรรจุกระปุกละ 100 กรัม จำหน่ายปลีกกระปุกละ 40 บาท 3 กระปุก 100 บาท โดยจะจำหน่ายทั้งการไปออกบูธในงานต่างๆ ขายตามตลาดนัด และร้านค้ามารับไปขายที่ผ่านมา ก็ได้ส่งไปขายที่ประเทศซาอุดิอาระเบีย ประเทศมาเลเซีย ได้รับการตอบรับจากประชาชนเป็นอย่างดี
ที่มาของ คำว่า “อร่อยแปลก สูตรแปลก” มาจากน้ำบูดู ซึ่งในส่วนของการทำบูดดูอบแห้ง ก็จะใช้บูดูสดไม่ผสมอะไร ซึ่งเป็นเจ้าแรกใน จ.ยะลา ที่ผลิต บูดูอบแห้ง ขาย ส่วนวิธีการทำบูดูอบแห้ง นั้น ก็จะใช้น้ำบูดูสดเป็นหลัก นำมาผสมกับน้ำตาลปิ๊ป เนื้อปลาแห้ง น้ำมะนาว พริกแห้งป่น คลุกเคล้าและผัดให้เข้ากัน โดยใช้เวลา ประมาณ 2 ชั่วโมง ก็นำมาตักใส่กระปุก รอจนเย็น ก็ปิดกระปุก แพ็กกิ้งไว้จำหน่ายได้เลย บูดูอบแห้งนี้ หากเก็บไว้ในตู้เย็น สามารถเก็บไว้รับประทานได้นานเป็นเดือน
 ด้านนายมาหะมะ ดารี รองประธานกลุ่ม/ฝ่ายประสานงาน กล่าวว่า กลุ่มบูดูอบแห้งนี้ เป็นกลุ่มผู้ประกอบการรายใหม่ (Start Up) จัดตั้งขึ้น โดยนำหลัก เข้าใจ เข้าถึง พัฒนา รวมทั้งหลักเศรษฐกิจพอเพียงของในหลวง รัชกาลที่ 9 มาใช้ในการดำเนินการของกลุ่ม มีสมาชิกเข้าร่วมกลุ่ม จำนวน 7 คน โดยการสนับสนุนของมหาวิทยาลัยสงขลานครินทร์ วิทยาเขตปัตตานี มหาวิทยาลัยสงขลานครินทร์ วิทยาเขตหาดใหญ่ ซึ่งช่วยเหลือในการแปรรูปอาหาร ให้เป็นอาหารมาตรฐาน นานาชาติ ในระดับอาเซียน รวมทั้งหน่วยงานอื่นๆ ทั้งพาณิชย์ อุตสาหกรรม ธ.ก.ส.พัฒนาชุมชน เกษตรอำเภอ ก็ได้ให้การสนับสนุนอย่างต่อเนื่อง 
หลังจากดำเนินการมาได้ 1 ปี บูดูอบแห้ง ก็สามารถไปถึงระดับคัดเลือกผลิตภัณฑ์ จาก 900 ผลิตภัณฑ์ ติด 1 ใน 135 ผลิตภัณฑ์ ที่ได้ไปจำหน่ายผลิตภัณฑ์ในห้าง ในงานเกี่ยวกับการแปรรูปอาหาร และผ่านการรับรองของสถาบันทาง กทม. แล้ว โดยสมาชิกกลุ่มได้ผ่านการอบรม ทั้งในเรื่อง อย.ฮาลาล มาตรฐานของอุตสาหกรรมจังหวัด ขณะนี้ทางกลุ่มอยู่ในช่วงกำลังพัฒนา อนาคตข้างหน้าก็จะพัฒนาไปเรื่อยๆ เพื่อให้ผลิตภัณฑ์อยู่ในระดับ 5 ดาว ต่อไป ก็อยากให้หน่วยงานต่างๆ มาส่งเสริม ให้ความช่วยเหลือทางกลุ่ม ให้สามารถพัฒนาได้อย่างต่อเนื่อง และขยายต่อไปอย่างเข้มแข็ง เพื่อเสริมอาชีพ สร้างรายได้ให้กับชาวบ้าน หรือกลุ่ม Start Up รายอื่นๆ รวมทั้ง เครือข่ายในชุมชน 
สำหรับ น้ำบูดู นี้ ทุกคนจะรู้จัก เพราะเป็นอาหารในพื้นที่ภาคใต้ ทางกลุ่มก็เลยได้คิดทำบูดูอบแห้งขาย เพื่อให้เกิดความสะดวกในการพกพา นำไปรับประทานในช่วงของการเดินทางไปยังสถานที่ต่างๆ ได้ ในส่วนของงบประมาณด้านวัตถุดิบ ทางกลุ่มจะใช้ไม่มาก จะเน้นใช้วัตถุดิบในพื้นที่ 3 จชต. เพื่อลดค่าใช้จ่ายทั้งด้านการขนส่ง และอื่นๆ รวมทั้ง ไม่ใส่สารเคมีใดๆ เพื่อความปลอดภัยต่อสุขภาพของผู้บริโภคด้วย แต่ช่วงนี้ก็ยังขาดหลายๆ อย่างทั้งอุปกรณ์ที่ใช้ในการผลิตไม่ว่าจะเป็น เครื่องผัด เครื่องผสม ความรู้ในเรื่องการทำบัญชี การตลาด ก็ยังคงต้องพัฒนาเพื่อให้สามารถต่อยอดได้ต่อไป ส่วนรายได้ที่ผ่านมานั้น ก็ถือว่าอยู่ในระดับดี ผลิต 15 วัน ใน 1 เดือน ครั้งละ 200 กระปุก ขายปลีกในราคากระปุก ละ 40 บาท 3 กระปุก 100 บาท